google/wiki40b huggingface dataset:
Førsokratikerne

Førsokratikerne var de greske filosofer som tidsmessig kommer før Sokrates (ca. 470-399 f Kr), og de regnes som opphavsmenn til den vestlige filosofi. De første virket tidlig på 500-tallet f.Kr.
Selve begrepet førsokratikerne, som stammer fra Cicero, sier noe om et organiseringsprinsipp innenfor antikk gresk filosofi; filosofien defineres i forhold til Sokrates og Platon og forbereder deres komme. Begrepet er dermed ikke nødvendigvis saksvarende og rettferdig overfor filosofene begrepet dekker. Den førsokratiske filosofi deles vanligvis inn etter «skoledannelser».
Vi har bevart lite skriftlig etter førsokratikerne, og i stor grad er det fragmenter, ofte hos senere filosofer som i forbifarten kommenterer en av førsokratikerne. Det sier seg selv at førsokratikerne dermed blir vanskelige å forstå.

De miletiske / joniske tenkere

Thales (624 – 547 f Kr), Anaximander (ca. 610 – ca. 546 f Kr), Anaximenes (? – ca. 528 f Kr) og Heraklit (540 – 480 f Kr).

Pythagoreerne

Pythagoras (ca. 580 – ca. 500 f Kr)), Arkhytas (428 – 347 f Kr)), Filolaus (ca. 480 – ca. 405 f Kr) og Hiketas (ca. 400 – ca. 335 f Kr).

Eleatene

Xenofanes (ca. 580 – ca. 478 f. Kr), Parmenides (515 – 450 f. Kr), Melissos (500-tallet f. Kr), Hippasos fra Metapont (ca. 500 – ? f. Kr), Empedokles (ca. 492 – 432 f. Kr) og Zenon fra Elea (ca. 490 – ca. 430 f. Kr)

Atomistene

Levkippos (ca. 475 – ? f Kr) og Demokrit (ca. 460 – ca. 375 f Kr).

Sofistene

Gorgias (483 – 374 f Kr), Protagoras (481 – 411 f Kr), Prodikos (ca. 465/450 – ? f Kr), Hippias (500-tallet f Kr)

Andre

Ferekydes fra Syros (600-tallet f Kr), Anaxagoras (ca. 500 – 428 f Kr)
David Bisbal

Oppvekst

David Bisbal ble født i den andalucíanske byen Almería. Han var sønn av José Bisbal, som var en profesjonell bokser. Moren i familien het María Ferre, og var en kjent flamenco-danser. David Bisbal var den yngste av tre brødre. Han viste fort talent innenfor sang, og hans foreldre presset på for at han skulle videreutvikle sine ferdigheter. Bisbal var imidlertid en sjenert gutt, som sjelden var den første til å entre rampelyset.
Som tenåring begynte Bisbal å innse at sjenanse ikke holder når det virkelig gjelder. Derfor begynte han å synge og opptre foran nærmeste familie og venner, slik at han kunne bli mer vant til å takle press. Bisbal droppet tidlig ut av skolen, og hans far José skaffet ham arbeid som gartner i kommunale barnehager i Almería. Dette ble Bisbals første jobb.
Senere møtte han en produsent innenfor sang, som tidlig oppdaget hans talent. Etter å ha lyttet til hans vokale evner, tilbød han Bisbal jobb i et orkester. Han begynte å arbeide i et lokalt og meget populært orkester i Almería, og han begynte å utvikle seg som sanger og for alvor oppdage sin lidenskap for musikk.
Etter å ha holdt på i orkesteret i lengre tid, rettet han nesen mot de nordligere deler av Spania for å gå på audition. Nærmere bestemt Barcelona. Her søkte han lykken og muligheten til å oppnå sin drøm om å bli profesjonell artist. I 2001 var Bisbal én av totalt seksten deltagere fra den første spanske utgaven av Idol noen sinne. Bisbal gjorde sakene sine bra, og var for alvor på rett vei.

Karriere

Bisbal signerte kontrakt med Vale Music i 2002, og fikk sitt første offisielle album utgitt i Miami under tittelen Corazón Latino. Den første sangen i albumet, Ave María, hadde eksepsjonell suksess. Det ble senere solgt over én million eksemplarer.
I februar 2004 utga Bisbal sitt andre album, som ble kalt Bulería. Det ble også en braksuksess, og solgte mer enn hele det forrige albumet bare i hjemlandet Spania. I tillegg ble det solgt i overkant av 300.000 eksemplarer i Latin-Amerika.
David har også deltatt i en opptreden med Miley Cyrus i sangen hennes "When I look at you" (Soundtracket til filmen The Last Song) på rockefestivalen Rock in Rio Madrid i 2010.

Sin Mirar Atrás

Sin Mirar Atrás er det ferskeste albumet Bisbal har gitt ut, og ble offisielt presentert i 2009. Han har vært på flere konserter rundt om i Europa, hvor han opplevde særdeles massiv suksess i de franske byene Toulouse og Paris. Senere har han opptrådt i ulike TV og radio-arrangementer i Latin-Amerika i forbindelse med det nye albumet.
Den første singelen, Esclavo de Sus Besos, hadde verdenspremiere den 24. august 2009. Den skulle bli en av de mest suksessfulle singlene i Bisbals karriere, og markerte seg raskt på topplistene i land som Spania, USA og Latin-Amerika.
Den andre velkjente singelen i albumet, Mi Princesa, nådde nesten like høyt som Esclavo de Sus Besos. Den fikk topplasseringer i Spania og Mexico, og det ble solgt hele 40.000 eksemplarer på kort tid i det førstnevnte landet.
Kromosom 6

Kromosom 6 er ett av de 23 kromosomparene hos mennesker. Kromosom 6 er det sjette største menneskelige kromosomet. Mennesker har normalt to versjoner av dette kromosomet, ett fra hver av foreldrene. Dette kromosomparet dekker omtrent 170 millioner basepar som er byggematerialet til DNA. Kromosom 6 står for omtrent 5,5% av den totale mengden DNA i cellene.
Identifiseringen av genene på hvert kromosom har i lang tid blitt sett på som ett av de viktigste forskningsområdene, og blitt viet mye tid og resursser. Siden forskere bruker forskjellige metoder til å identifisere genene, har man ikke klart å stadfeste ett nøyaktig antall gen. Det er antatt at kromosom 6 inneholder omtrent 1950 gen.
Plasan Sand Cat

Sand Cat (hebraisk פלסן קרקל, tidligere Caracal) er et pansret kjøretøy med firehjulstrekk utviklet av israelske Plasan og markedsført av amerikanske Oshkosh.  Det er basert på en Ford F-serie ramme som er kortet ned til 284 cm (112 tommer) av Ford-godkjente Manning Equipment i USA. Opprinnelig var den tenkt som en erstatning for den aldrende AIL Storm firehjulstrekkeren til Israels forsvar, men de har senere utviklet forskjellige versjoner fra fire til seks tonn og med plass til opp til åtte soldater.  Eksemplarer har blitt testet av det israelske forsvaret og den amerikanske hæren.
Sand Cat ble først vist offentlig som Caracal på en messe arrangert av AUSA i oktober 2005.  Den har senere blitt vist på andre messer som Sand Cat.
Varianten Sand Cat Plus har blitt tatt i bruk av det svenske politiet, det israelske politiet og Bulgaria.

Historie og utvikling

Plasan produserer opprinnelig pansring for andre kjøretøyer som HMMWV både for Israel og andre land, men i 2005 viste de Sand Cat, da under Caracal-navnet, på AUSA-utstilligen.  Opprinnelig var den tenkt som en erstatning for den aldrende AIL Storm, kjent for Israels forsvar som M-240.
I 2008 kjøpte den svenske Krisberedskapsmyndigheten inn tre eksemplarer av Sand Cat Plus til det svenske politiet.  De ble bygget av selskapet Eurolans i Backaryd i Blekinge.  Kjøretøyene skal være stasjonert i Stockholm, Göteborg og Malmö.  Stykkprisen er noe over tre millioner kroner.  Samme året vant Plasan en kontrakt med israelsk politi verdt seks millioner USD, for et antall kjøretøyer som skal forbedre politiets evne til å operere i bebygde områder.
Bulgaria har også kjøpt noen eksemplarer.

Teknisk

Kjøretøyet er stort sett lagt ut som en vanlig bil med motoren framme og vognføreren der man vanligvis plasserer førersetet i en bil.  De trapesformede siderutene er laget slik for å redusere mengden skuddsikkert glass som er i bruk, da dette er tungt, men fremdeles gi god sikt for passasjerene.  Sand Cat er manøvrerbar og har god akselerasjon for denne typen kjøretøy.  Interiøret er romslig, og har plass til en båre.
Det pansrede karosseriet bruker en blanding av panserstål, keramiske plater og komposittmaterialer for å tilpasse beskyttelsen ved forskjellige trusselnivåer.
Groruddammen

Groruddammen ble i midten av 1800-tallet skapt ved oppdemning av Alnaelva for å kunne gi kraft til shoddyfabrikken som lå litt lenger ned langs elva. En del av shoddyfabrikkens bygninger finnes ennå igjen i komplekset Kalbakkveien 46. Groruddammen ble etterhvert en populær badedam. I 2010 ble dammen tømt, mudret opp og forbedret, og fremsto i 2013 i en forbedret utgave. Nye Groruddammen er idag et sentralt element i Grorudparken.
Murray County (Oklahoma)

Historie

Fylket ble grunnlagt i 1907.
Cappelen

J.W. Cappelens Forlag, oftest bare kalt Cappelen, var et norsk forlag fra 1829 til 2007. Det ble grunnlagt av Jørgen Wright Cappelen og var et av Norges eldste forlag. Per 2007 bestod forlaget av flere virksomhetsområder, deriblant Cappelen Undervisning, Cappelen Litteratur, Cappelens Bokklubber, Map Solutions AS og Sentraldistribusjon ANS. Ifølge forlagets egne opplysninger utgav det omkring tusen titler årlig, hvorav 600–700 er lærebøker, resten skjønn- og faglitteratur av annen art.
I 2007 slo Cappelen seg sammen med N.W. Damm & Søn og dannet det nye forlaget Cappelen Damm AS. Det ledes av Tom Harald Jenssen, som tidligere var administrerende direktør i Damm forlag. Fusjonen ble formelt gjennomført 1. november 2007. Forlagene ble samlokalisert i løpet av 2009.

Historie

Cappelen forlag ble stiftet i 1829 av Jørgen Wright Cappelen. Det var eid av privatpersoner frem til 1987, da forlaget ble overtatt av Bonnier Books AB. Navnet Cappelen kommer trolig fra det lille stedet Cappeln og ble tatt som slektsnavn av grunnleggerens familie (slekten Cappelen).
Tungurahua

Lokalisering

Tungurahua er lokalisert i "Cordillera Central"-området av Andes i det sentrale Ecuador, 140 km syd for hovedstaden Quito. Andre kjente nærliggende fjell er Chimborazo (6,267 m) og El Altar (5 319 m). Det reiser seg over de små termiske kildene i byen Baños (1 800 m) som er lokalisert ved foten av vulkanen ca. 5 km til nord. Andre nærliggende byer er Ambato (30 km nordvest) og Riobamba (30 km sørvest). Tungurahua ligger i Sangay Nasjonalpark.

Isbre

Med sin høyde på 5 023 m er Tungurahua akkurat over snøgrensen, som er på ca. 4 900 m. Tungurahuas topp er vanligvis snødekket og hadde en liten isbre som smeltet vekk etter økningen i vulkansk aktivitet i 1999.

Opprinnelse

Dagens vulkan (Tungurahua III) er dannet inne i forgjengerens (Tungurahua II) kaldera som kollapset omtrent for 3000 (±90) år siden. Den opprinnelige vulkanen (Tungurahua I) kollapset ved slutten av pleistocen-tiden.

Historiske utbrudd

Tungurahuas utbrudd er stromboliske av natur. Alle historiske utbrudd stammet fra krateret og ble fulgt av sterke eksplosjoner, pyroklastiske strømmer og noen ganger lavastrømmer. I de siste 1300 årene har Tungurahua hvert 80. til 100. år gått inn i aktive faser, der de viktigste hendelsene har skjedd i 1773, 1886 og 1916–1918.

Nylige utbrudd

I 1999, etter lang stille periode, begynte vulkanen en aktiv periode som fortsetter pr. januar 2008. Etter det første utbruddet i oktober 1999, som produserte et større askeregn, og førte til en midlertidig evakuering av mer enn 25 000 innbyggere fra Baños´ omliggende områder, fortsatte aktiviteten på et mindre nivå frem til mai 2006. Aktiviteten økte da dramatisk og kulminerte med voldsomme utbrudd 14. juli og 16. august. Utbruddet 16. august var det mest voldsomme siden aktiviteten tok seg opp i 1999, og ble fulgt av en askesky hele 10 kilometer høy som senere spredde seg over et område på 740x180 km. Pyroklastiske strømmer resultert i 7 dødsfall og flere ødelagte landsbyer og veier på de vestlige og nordvestlige sidene av vulkanen. De 7 som omkom var en familie på 5 og to vitenskapsfolk, 60 ble savnet. 
I januar 2008 ble vulkanen igjen mer aktiv. Ti landsbyer ble evakuert, da vitenskapsfolk fryktet et snarlig større utbrudd. 7. februar 2008 hadde så vulkanen et utbrudd som medførte at fem mennesker omkom, og fem landsbyer med 1500 mennesker måtte evakuere.
AES Puerto Rico kraftverk

AES Puerto Rico kraftverk er et varmekraftverk i Puerto Rico. Det har en installert produksjonskapasitet på 510 MW fordelt på to blokker à 255 MW. Anlegget leverer også fjernvarme (industridamp) til anlegget Phillips Puerto Rico Core Inc.
Brenselkilden er kull. Anlegget ble utbygd i perioden 1995–2002. Operatør er selskapet AES Corp.
Døpefat

Et døpefat er et fat som inneholder vannet under dåpshandlingen i en kirke. Det blir 
oftest lagt oppi døpefonten. Fatet er som regel i metall og er gjerne dekorert med inngravering som for eksempel fortellingen om Syndefallet fra Bibelen.
Til døpefatet hører det gjerne en døpekanne.
Panchatantra

Panchatantra (sanskrit: पञ्चतन्त्र, «Fem prinsipper») er en samling av opprinnelig indiske dyrefabler i vers og prosa. Det opprinnelige verket på sanskrit, som enkelte forskere mener ble skrevet på 200-tallet f.Kr., er tilskrevet Vishnu Sarma. Det er imidlertid basert på eldre muntlige tradisjoner, blant annet «dyrefabler som er like gamle som vi er i stand til å forestille oss.» Det er «helt klart det mest oversatte litterære verket i India, og disse historiene er blant de mest kjente i verden.»
Panchatantra er et av den indisk-klassiske litteraturens mest berømte og godt likte verk, som hadde en enorm innflytelse på vestlig litteratur, spesielt i middelalderen. Det består hovedsakelig av en rekke fabler og fortellinger, som på litterært vis har spredt seg til de fleste kulturfolk helt siden begynnelsen av vår tidsregning, og ytterligere – ved hjelp av muntlig tradisjon – som folkeeventyr også spredt seg langt utenfor området for litterær påvirkning til mindre siviliserte folk og stammer i alle verdensdeler. 
En liten del av det som inngår og omhandler folkeeventyr har faktisk på rent litterært vis sin opprinnelse i Panchatantra og dermed beslektede litterære verk. Det skal imidlertid ikke ha blitt talt om opprinnelsen til folkeeventyrene generelt sett.

Navn

Panchatantra  har blitt kjent under ulike navn i ulike kulturer; bare i India er det minst 25 versjoner, deriblant Tantrākhyāyikā (på sanskrit: तन्त्राख्यायिका). Fabelsamlingen inspirerte også Hitopadesha. I 570 ble Panchatantra oversatt til pahlavi (mellompersisk) av Borzūya. Denne dannet grunnlaget for den gammelsyriske oversettelsen Kalilag og Damnag, oppkalt etter to sjakaler som er blant hovedfigurene i fablene, samt en arabisk oversettelse i 750 av den persiske lærde Abdullah Ibn al-Muqaffa som Kalīlah wa Dimnah (på arabisk كليلة و دمنة‎). En persisk versjon fra 1100-tallet ble kjent som Kalila og Dimna (på persisk کلیله و دمنه). Andre navn er Kalīleh o Demneh eller Anvār-e Soheylī (på persisk انوار سهیلی, «Lysene fra Canopus») samt Fablene fra Bidpai (eller Pilpai på ulike europeiske språk) eller The Morall Philosophie of Doni på engelsk i 1570.
Uranienborg Vokalensemble

Uranienborg Vokalensemble er et kammerkor som ble grunnlagt i 2002 av Elisabeth Holte. Hun er dirigent og kunstnerisk leder for ensemblet, og ansatt som kantor i Uranienborg kirke i Oslo.
Ensemblet bestod i 2018 av 23 sangere, der flere av medlemmene arbeider profesjonelt som musikere eller tar musikkutdanning på høyere nivå. Det bygger sin virksomhet rundt Uranienborg kirke i Oslo, og dets bidrag til å fornye og viderebringe den kirkemusikalske tradisjonen ble anerkjent med Grammy-nominasjon i kategorien «Best choral performance» for platen Himmelrand (2016). Påfølgende år mottok ensemblet flere priser, samt spesialpris for beste tolkning av moderne musikk i klasse 1, under den internasjonale korkonkurransen Polifonico Guido d’Arezzo.
Ensemblets repertoar består av a cappella-musikk fra ulike stiler og epoker samt større verk for kor og orkester. Koret har blant annet samarbeidet med tidligmusikkorkesteret Barokkanerne og musikere fra Kringkastingsorkestret. Koret ønsker å bygge bro mellom den eldre og den nyere kormusikken, og jobber derfor jevnlig med yngre norske komponister som Marianne Reidarsdatter Eriksen, Marcus Paus, Ørjan Matre, Bjørn Morten Christophersen og Ola Gjeilo. Ved flere anledninger har ensemblet benyttet gjestedirigenter, herunder David Hill (BBC Singers), Grete Pedersen (Det norske solistkor) og Kjetil Almenning (domkantor i Bergen).
Uranienborg Vokalensemble opptrer jevnlig med orkester og har samarbeidet med Holberg Barokk, Sinfonia Uranienborg, Barokkanerne, musikere fra Det Norske Kammerorkester og Kringkastingsorkesteret KORK. Koret har samarbeidet med jazzpianistene Bugge Wesseltoft og Steve Dobrogosz, folkemusikerne Knut Buen, Gjermund Larsen og Bjørn Kåre Bråten Odde, Hans-Kristian Kjos-Sørensen på marimba, diverse sangsolister og flere norske organister.
Spydebergstatsrådet

Spydebergstatsrådet er den vanlige betegnelsen på det statsråd som ble avholdt på Spydeberg prestegård den 8. august 1814 og hvor fredstilbudet fra den svenske kronprinsen Carl XIV Johan ble behandlet. Statsrådet på Spydeberg prestegård bidro til Konvensjonen i Moss som ble inngått 14. august 1814 i Moss, en våpenhvile mellom Sverige og Norge som avsluttet krigen med Sverige, den ble også den faktiske fredsavtalen og grunnlaget for personalunionen mellom de to land.
Tianyikammeret

Tianyikammeret (pinyin: Tianyi ge) i Ningbo (det gamle fylket Yin 鄞县) vest for Månesjøen (Yue Hu) i den kinesiske provins Zhejiang er et berømt kinesisk bibliotek; Kinas eldste bevarte.
Det ble bygd under Ming-dynastiet av Fan Qin 范钦 i 1561.
Sukhinitsji

Sukhinitsji (russisk: Сухи́ничи), er en by i Kaluga oblast i Russland. Byen ligger ved elva Bryn (ei sideelv til Zjizdra), rundt 75 km sørvest for Kaluga. Innbyggertall: 16 387 (folketelling 2002), 17 762 (folketelling 1989). 
Bosetningen ble grunnlagt som en landsby i første halvdel av 1700-tallet. Den fikk innvilget bystatus i 1840. Den har hovedsakelig vokst i takt med utviklingen av jernbanen.
Bruttonasjonalprodukt

Bruttonasjonalproduktet (BNP) viser verdien av alt som produseres i et land i en viss periode, vanligvis et år, og omfatter verdiskapingen (value added) i all næringsvirksomhet, offentlig forvaltning og ideelle organisasjoner. Man kan komme fram til bruttonasjonalproduktet ved å summere bruttoproduktene til alle produksjonsforetakene i landet. Begrepet BNP per innbygger angir gjennomsnittlig verdiskaping per innbygger i et land, og brukes ofte som et mål på velstandsnivået selv om fordelingen mellom individene også er viktig. Begrepet økonomisk vekst er strengt tatt et mål for at bnp per innbygger øker, det vil si at verdiskapingen øker raskere enn befolkningen.
Bruttonasjonalprodukt kan måles på tre hovedmåter: i løpende priser, i faste priser, eller etter kjøpekraftpariteter. Løpende priser er målet for BNP i faktiske priser (monetær verdi), hvor man ikke tar hensyn til om endringen i BNP skyldes reelle endringer, eller bare endringer i for eksempel pengeverdien. BNP i faste priser er et mål på den virkelige eller reelle verdiskapingen i et land hvor man forsøker å fjerne effekten av inflasjon og endret pengeverdi, og brukes særlig når man skal studere utviklingen over tid. BNP etter kjøpekraftparitet (Purchasing Power Parity) er målet for hvor stor kjøpekraft den aktuelle verdiskapingen gir lokalt, altså justert for lokalt prisnivå (og i realiteten for valuta-kurs). Dette brukes for å sammenligne velstandsnivået eller veksten mellom ulike land.
Norges bruttonasjonalprodukt var på 2 500 milliarder kroner i 2008 og økte med 2,0 prosent fra året før, målt i faste priser. Bruttonasjonalprodukt per innbygger var 530 000 kroner i Norge dette året. Det er bare Luxembourg som har høyere BNP per innbygger enn Norge i Europa, når man justerer for ulikheter i prisnivå mellom landene. Zimbabwe, et av verdens fattige land, har til sammenligning ca. 1 000 kroner i BNP per innbygger.
Hamar sykehus

Hamar sykehus er  en del av Sykehuset Innlandet HF og er hovedsykehus for 84 547 (2003) mennesker i helseregionen Hamar (Hamar, Stange, Løten og Ringsaker). Sykehuset ligger sentralt til i Hamar sentrum og det har i de senere årene vært behov for modernisering, noe som har ført til debatt om bygging av et nytt sykehus. Helseminister Sylvia Brustad hevdet den 3. januar 2007 at et nytt sykehus skulle komme til Hamar.
Luke Evans

Karriere

Evans begynte karrieren innenfor teater og var hovedsakelig teaterskuespiller fra 2000 til 2008, men etter det tok han gradvis steget over til film. Han fikk sin første filmaudition i en alder av 30 år. I 2010 var han å se i blockbusterne Robin Hood og Clash of the Titans, og i 2011 fulgte han opp med to til i Immortals og The Three Musketeers. De to neste årene er han med i Hobbiten: En uventet reise (2012), Hobbiten: Femhærerslaget (2013), samt The Fast and the Furious 6.
15. mai

Navnedag

Hallvard, Halvor (se Helligdager)
Zanjantepper

Zanjantepper, eller Zenjantepper, er de håndknyttede persiske tepper som kommer fra Zanjan i den aserbajdsjanske del av nordvestre Iran, rett sør for Tabrīz.
Common Norge

Common Norge er en uavhengig brukerforening, etablert som Dataforeningen System 3 den 2. juli 1970. Foreningen skulle opprinnelig ivareta brukere av IBM System/3 og RPG. I 1979 skiftet foreningen navn til Foreningen Datateam før den skiftet navn til Common Norge i jubileumsåret 2010.
Common Norge er organisasjonen for IBM-brukere i Norge og er medlem av den internasjonale brukerforeningen Common og har som formål gjennom utveksling av erfaringer, foredragsvirksomhet, studieturer m.m. å øke medlemmenes IT-kompetanse, samt ivareta medlemmenes interesser overfor leverandører i spørsmål av generell karakter. Foreningen er organisert i fem distrikter og har egne faggrupper for Lotus Software, Microsoft Dynamics, Multi-Support og Løsning1.
Nederlands bank

Nederlands bank (ned: De Nederlandsche Bank – DNB) er sentralbanken i Nederland. 
Etableringen av DNB var noe av det første Kong Willem I (konge 1813–40) gjorde da han overtok tronen, etter at Nederland var fri fra Napoleon. 
Landets økonomi var dårlig, og deres tidligere posisjon som et internasjonalt handelssenter var borte. Etableringen av en sentralbank var et tiltak for å få orden på landets finansnæring og valuta. Deres nederlandske gylden hadde vært i bruk siden 1300-tallet, og fra 1694 var den hovedvalutaen, men ikke den eneste valutaen som var gyldig. 
I perioden som De forente Nederlandene (1581–1795) fikk de aldri til en enhetlig valutapolitikk, noe Napoleon fikk mer orden på, og Willem I videreførte denne politikken. Banken var både en kredittbank og den ansvarlige institusjonen som trykket opp penger. 
I dag er DNB et allment aksjeselskap, og ledes av en sentralbanksjef og 5 direktører. Sentralbanksjef er pr september 2018 Klaas Knot. Han overtok etter Nout Wellink 1. juli 2011. Wellink hadde da sittet siden 1997. 
Siden Nederland er medlem av EU, er også sentralbanken medlem av ESSB – Det europeiske systemet av sentralbanker og Eurosamarbeidet. På denne måten har banken innflytelse på pengepolitikken og den økonomiske politikken både i Nederland og i EU.
Hovedmålet for sentralbanken er, i likhet med EU for øvrig, en stabil inflasjon på ca. 2%.
Poritiini

Utbredelse

Denne gruppen er utbredt fra India i vest til Borneo og Filippinene i øst, med flest arter i de sistnvente områdene.
Panspermi

Panspermi (av gammelgresk pan, «alt», og sperma, «frø»), nå oftest omtalt som panspermteorien eller panspermhypotesen' er hypotesen om at liv eksisterer og spres gjennom universet, og at livet på jorden har kommet hit på denne måten.
Panspermi er en gammel tanke som fikk større gjennomslag på begynnelsen av 1900-tallet da den ble fremført av Svante Arrhenius, og den går ofte igjen i moderne astrobiologi. Nåtidens forskning har vist at eksempelvis bakterier muligens kan leve lenge i et rommiljø, og også høyere dyr som bjørnedyr har vist seg å kunne overleve minst noen uker i rommet.
Makedonsk denar

Makedonsk denar (flertall: denari, makedonsk: денар og денари) er myntenheten i Nord-Makedonia. Valutakoden er MKD. 1 denar = 100 deni.
Den makedonsk denaren ble innført 26. april 1992. Den er erstattet den jugoslaviske dinaren og var opprinnelig verdt like mye. En valutareform i 1993 satte en ny denar lik 100 gamle denarer. Navnet denar kommer fra den gamle romerske myntenheten denarius.
Hjelpekrysser-krigsmerket

Historie

Merket ble innført 24. april 1941 og var tiltenkt mannskap på hjelpekryssere, som hovedsakelig var handelsfartøy som ble bevæpnet for å bistå den tyske Kriegsmarine .

Design

Designer var Wilhelm Ernst Peekhaus fra Berlin. Merket har i senter et vikingskip som seiler på jordkloden, med en krans av ekeløv rundt. I toppen er det tredje rikes riksvåpen. Ekekransen og skipet er gullfarget og jordkloden er sølvfarget. Merket ble i begynnelsen laget i buntmetall, men kom senere i sink.